The Endless River

The Endless River je pätnásty a posledný štúdiový album britskej rockovej skupiny Pink Floyd. Album bol vydaný 7. novembra 2014 v Európe a 10. novembra 2014 vo zvyšku sveta. Je to prvý album po smrti hráča na klávesové nástroje, Richarda Wrighta. Napriek tomu a vďaka využitiu nových nahrávacích technológií na ňom hrá. Je to zároveň tretí album bez basgitaristu a bývalého frontmana skupiny, Rogera Watersa.

Popis albumu a jeho história 
Na albume, ktorý je označovaný za „labutiu pieseň“ Ricka Wrighta, dominuje inštrumentálna hudba. Jeho základom bolo dvadsať hodín nahrávok nevydaného materiálu nazvaného s pracovným názvom „The Big Spliff“. Pochádzal z čias nahrávania predošlého projektu The Division Bell (1994). Nový materiál skupina nahrala v štúdiách Astoria (patriace gitaristovi Davidovi Gilmourovi), Britannia Row Studios a Olympic Studios v rokoch 2013 a 2014. Podľa vyjadrenia bubeníka skupiny Nicka Masona uvažovala vtedy skupina zaradiť tieto inštrumentálne skladby ako druhú polovicu albumu The Division Bell. Ale kvôli blížiacemu sa turné podporujúcemu album, museli túto druhú polovicu dočasne z albumu vystrihnúť. Po smrti klávesistu Richarda Wrighta v roku 2008 sa však Gilmour a Mason vrátili do štúdia, kde materiál z „The Big Spliff“ za pomoci ďalších hudobníkov a producentov upravili a postupne nahrali nové materiály. The Endless River bol pôvodne zamýšľaný ako inštrumentálny ambientný album v štýle pôvodných nahrávok z The Big Spliff, ale skupina sa rozhodla, že posledná skladba, „Louder than Words“, bude s textom, ktorý napísala manželka Davida Gilmoura, Polly Samson.  Album produkovali David Gilmour, Youth, Andy Jackson a Phil Manzanera. 

Nahrávanie albumu sa dá rozdeliť do dvoch fáz : 
fáza nahrávania - prebiehala v 1993/94 v štúdiách Britannia Row Studios a Astoria
fáza nahrávania - prebiehala v 2013/14 v štúdiách Astoria a Medina Studios.
O The Endless River ako prvá na svojom twitterovom účte informovala 5. júla 2014 textárka a Gilmourova manželka Polly Samson. Súčasťou jej informácie bolo, že plánovaný termín jeho edície je stanovený na október roku 2014. Oficiálne vyhlásenie skupiny Pink Floyd vyšlo o dva dni neskôr. V ňom tiež dodali, že na tejto prevažne ambientnej a inštrumentálne doske ešte stále pracujú. Po vydaní sa album umiestnil na prvom mieste najobjednávanejších albumov na stránkach Amazonu.

Obal albumu vznikol podľa návrhu osemnásťročného saudskoarabského grafického návrhára Ahmeda Emada Eldinu.

Album je prevažne inštrumentálny, rozdelený na štyri časti („Side 1“ až „Side 4“), ktoré sú rozdelené na jednotlivé pomenované časti. Posledná štvrtá časť albumu („Side 4“) obsahuje jedinú spievanú skladbu „Louder Than Words“, ktorá vyšla aj ako singel. Jadro skladby „Autumn '68“, vrátane záznamu Wrightovej hry na organ, pochádza z londýnskej Royal Albert Hall (skupina 26. júna 1969 tam skúšala pred vystúpením). V skladbe „Talkin' Hawkin'“ bol použitý syntetitovaný hlas Stephena Hawkinga (ten istý, ktorý bol použitý o dvadsať rokov skôr v skladbe „Keep Talking“).

Zoznam skladieb 
Všetky stopy produkovali David Gilmour, Phil Manzanera, Youth a Andy Jackson.

Obsadenie

Pink Floyd 
 David Gilmour – gitara, basgitara, klavír, klávesy, syntetizátory, Hammond organ, perkusie, efekty, doprovodné vokály, spev (v skladbe „Louder than Words“)
 Richard Wright – klávesy, klavír, Hammond organ, organ, syntetizátory, elektrické piano
 Nick Mason – bicie, perkusie, gong

Ďalší hudobníci 
 Bob Ezrin – basgitara (v skladbách „Allons-y (1)“, „Allons-y (2)“, „Louder than Words“ a „Untitled“), klávesy (v skladbe „Things Left Unsaid“)
 Guy Pratt – basgitara (v skladbách „On Noodle Street“, „Talkin' Hawkin'“, „Nervana“, „Allons-y“, „Evrika (b)“, „TBS9“ a „TBS14“)
 Andy Jackson – basgitara (v skladbách „Skins“ a „Eyes to Pearls“), efekty (v skladbe „Calling“)
 Anthony Moore – klávesy (v skladbe „Calling“)
 Jon Carin – syntetizátory (v skladbách „On Noodle Street“, „Allons-y (1)“ a „Allons-y (2)“), klávesy (v skladbách „Nervana“, „Allons-y“ a „Evrika (b)“), perkusie (v skladbách „Allons-y (1)“ a „Allons-y (2)“)
 Damon Iddins – klávesy (v skladbách „Sum“ a „Autumn '68“)
 Youth – efekty (v skladbe „Skins“)
 Gilad Atzmon – tenorsaxofón (v skladbe „Anisina“), klarinet (v skladbe „Anisina“)
 Gary Wallis – perkusie (v skladbách „Nervana“, „Allons-y“ a „Evrika (b)“)
 Durga McBroom – doprovodné vokály (v skladbách „Talkin' Hawkin'“, „Surfacing“ a „Louder than Words“)
 Louise Marshall – doprovodné vokály (v skladbe „Louder than Words“)
 Sarah Brown – doprovodné vokály (v skladbe „Louder than Words“)
 Stephen Hawking – hlas (v skladbe „Talkin' Hawkin'“)
 Escala (v skladbe „Louder than Words“)
 Helen Nash – violoncello
 Honor Watson – husle
 Victoria Lyon – husle
 Chantal Leverton – viola

Zdroj 

Hudobné albumy z 2014
Albumy Pink Floyd